મે કહ્યું, ‘ આર. કે. મને રસોઈઘરમાંથી લાવીને પિરસતા હતા. હું એકલો જમવા બેઠો હતો.’ મારા પત્ની આ ખુલાસાથી એટલું ખડખડાટ હસ્યા કે હજી એ વાત યાદ આવતા હસી પડાય છે. પત્નીની સાથે હું પાછો આવ્યો. આર.કે. એ જણાવ્યું કે સાહેબ, તમે મેમસાબ સાથે ઘરે આવજો. તમારા પુનિત પગલાંથી અમારા ગરીબ ઘરને પાવન કરજો. મને વારંવાર ‘સહાનુભૂતિ’નો એકાઉન્ટ દેખાવા લાગ્યો. હદ તો ત્યારે થઈ કે જ્યારે એમના ઘરે સાડીઓ સાથે તેનું બીલ આપ્યું ત્યારે આર.કે. કહે, ‘સાહેબ, મને બહુ શરમિંદો કરો છો. તમે બીલ આપીને મારું અપમાન જેવું કરો છો. મને તમારા પર વિશ્વાસ નથી કે બીલ માંગુ ?’ બીલ પાછું આપ્યું. કેટલાની સાડીઓ આવી તે જોવાની પરવાહ સુધ્ધા ના કરી. સાથો સાથ એ પણ જણાવી દઉં કે આજ સુધી મને બીલના પૈસા મળ્યા નથી !